text: Afbrændingsforbud indføres efter voldsom hedebrand
  25 maj 2018 kl. 19.31
  Fredag har en kæmpebrand hærget i Randbøl Hede. Det tørre vejr har givet ilden gode betingelser. Nu indføres afbrændingsforbud.
  Det gode vejr betyder højere risiko for brande. Trekantområdets Brandvæsen har derfor fredag aften udstedt et afbrændingsforbud, som gælder fra 25. maj i Billund, Fredericia, Kolding, Middelfart, Vejen og Vejle Kommuner. Det skriver brandvæsnet i en pressemeddelelse.
  Forbuddet gælder afbrænding af: 
  haveaffald
  halm, halmstakke og lign., der afbrændes på marker eller uopdyrkede arealer
  affald fra skovbrug
  siv og rør, herunder rørskove og enge, lyng, hede- og mosetørv
  bål, herunder bålfade
   Forbuddet gælder også brug af apparater og lign. i det fri, herunder
  grill (dog må grill gerne benyttes, såfremt den står på et fast, ubrændbart underlag)
  ildsteder,
  apparater og lignende, der fungerer ved forbrænding, f.eks. svejse- eller skære­aggregater, blæselamper, lyskilder, terrassevarmere, ukrudtsbrændere, ildsteder, udtørringsapparater
   Pas også på, hvis du ryger, og hvis du skal fjerne aske.
  Lad aske blive i den tillukkede grill
  Kast ikke cigaretskodder og afbrændte tændstikker bort ud over i dertil egnede beholdere.
  Selvom vejrprognoserne for weekenden forudsiger lidt nedbør de kommende dage, vil risikoen for naturbrande fortsat være høj. 
  Brandvæsnet følger situationen nøje og vil naturligvis ophæve forbuddet hurtigst muligt, lyder det i pressemeddelelsen.
  